ຄະນະຮັບຜິດຊອບ ສ້າງໂຮງຮຽນຊັ້ນມັດທະຍົມສຶກສາປອດ ຢາເສບຕິດສາມ ສົກຮຽນຕິດຕໍ່ກັນ ຈຳນວນ 21 ທ່ານໄດ້ຮັບການປະດັບຫຼຽນໄຊແຮງງານ,ຫຼຽນກາແຮງງານແລະຍ້ອງ ຍໍລັດຖະບານພາຍຫຼັງມີຜົນງານທີ່ໂດດເດັ່ນປະກອບສ່ວນ ເຂົ້າໃນວຽກງານດັ່ງກ່າວ.
ເມື່ອວັນທີ 9 ມັງກອນ ຜ່ານມາ ທີ່ກະຊວງສຶກສາທິການ ແລະ ກິລາ ໄດ້ມີພິທີປະດັບຫຼຽນ ໄຊແຮງງານ ໃຫ້ແກ່ຄະນະຮັບຜິດຊອບ ສ້າງໂຮງຮຽນຊັ້ນມັດທະຍົມສຶກສາປອດຢາເສບຕິດ ສາມສົກຮຽນຕິດຕໍ່ກັນ ໂດຍໃຫ້ກຽດມອບຂອງ ພະນະທ່ານ ດຣ. ພັນຄຳ ວິພາວັນ ຮອງນາຍົກລັດຖະມົນຕີ, ລັດຖະມົນຕີວ່າການ ກະຊວງສຶກສາທິການ ແລະ ກິລາ, ມີບັນດາລັດຖະມົນຕີຊ່ວຍວ່າການ ກະຊວງສຶກສາທິການ ແລະ ກິລາ ພ້ອມດ້ວຍຄະນະຮັບຜິດຊອບ ສ້າງໂຮງຮຽນຊັ້ນມັດທະຍົມສຶກສາ ປອດຢາເສບຕິດ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ໃນໂອກາດດັ່ງກ່າວ, ທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ, ທັງເປັນຫົວໜ້າຄະນະຮັບຜິດຊອບ ສ້າງໂຮງຮຽນຊັ້ນມັດທະຍົມສຶກສາເປັນໂຮງຮຽນປອດຢາເສບຕິດ ໄດ້ລາຍງານການປະຕິບັດວຽກງານໃນໄລຍະຜ່ານມາ ໃຫ້ຮູ້ວ່າ: ການຈັດຕັ້ງປະຕິບັດຜັນຂະຫຍາຍເນື້ອໃນ 3 ຂໍ້ແຂ່ງຂັນ ທີ່ທາງກະຊວງ ສສກ ວາງອອກ ໃຫ້ຈັດຕັ້ງປະຕິບັດເປັນຜົນຕົວຈິງນັ້ນ ສັງເກດເຫັນວ່າຜູ້ບໍລິຫານການສຶກສາ ແລະ ກິລາ ແຕ່ລະຂັ້ນ ນັບທັງການຈັດຕັ້ງສັງຄົມ-ຜູ້ປົກຄອງນັກຮຽນ ລ້ວນແຕ່ເຫັນຄວາມຈຳເປັນ ແລະ ຜົນຮ້າຍຜິດໄພອັນຕະລາຍຂອງສິ່ງເສບຕິດຕໍ່ໄວໜຸ່ມນັກຮຽນ-ນັກສຶກສາ ຈຶ່ງໄດ້ພ້ອມກັນເອົາໃຈໃສ່ຕັ້ງເຜີຍແຜ່ບັນດາມະຕິຄຳສັ່ງຂອງພັກ, ລະບຽບຂອງລັດ ດ້ວຍຮູບການຕ່າງໆ ໂດຍຕິດພັນກັບຂະບວນການເຄື່ອນໄຫວກິດຈະກຳກິລາກາຍະກຳ, ສິລະປະ-ວັນນະຄະດີ, ຂະບວນ ການແຂ່ງຂັນວິທະຍາສາດ, ແຂ່ງຂັນກັນສ້າງໂຮງຮຽນຕົວແບບປອດຢາເສບຕິດ ແລະ ດຳເນີນການກວດກາດ້ວຍຫຼາຍຮູບການ ເພື່ອຊອກຄົ້ນຫາກຸ່ມສຽງ, ກຸ່ມເປົ້າໝາຍ ເພື່ອແນໃສ່ສະກັດກັ້ນ ແລະ ແກ້ໄຂ ໂດຍໄດ້ເລີ່ມແຕ່ສົກຮຽນ 2011-2012 ມາເຖິງສົກຮຽນ 2013-2014 ມີໂຮງຮຽນຊັ້ນມັດທະຍົມສຶກສາສາມາດຮັບຮອງ ແລະ ປະກາດເປັນໂຮງຮຽນເຂັ້ມແຂງປອດຢາເສບຕິດໄດ້ທັງໝົດ 819 ແຫ່ງ, ໃນນີ້ ມີໂຮງຮຽນຖືກຮັບຮອງເປັນໂຮງຮຽນເຂັ້ມແຂງປອດຢາເສບຕິດ 3 ສົກຮຽນຕິດຕໍ່ກັນ ແຕ່ສົກຮຽນ 2011-2014 ຈຳນວນ 241 ແຫ່ງ ໃນທົ່ວປະເທດ.
ຈາກ ຜົນສຳເລັດດັ່ງກ່າວ ຈຶ່ງໄດ້ປະດັບຫຼຽນໄຊແຮງງານ, ຫຼຽນກາແຮງງານ ແລະ ຍ້ອງຍໍລັດຖະບານ ໃຫ້ແກ່ຄະນະຮັບຜິດຊອບທີ່ສ້າງ ໂຮງຮຽນຊັ້ນມັດທະຍົມສຶກສາປອດຢາເສບຕິດ ຂັ້ນກະຊວງ ໃຫ້ຜູ້ທີ່ມີຜົນງານດີເດັ່ນໃນການຈັດຕັ້ງປະຕິບັດ ແລະ ຊີ້ນຳ-ນຳພາຂະບວນການດັ່ງກ່າວ ແຕ່ຕົ້ນຕະຫຼອດມາ ຈຳນວນ 21 ທ່ານ, ຍິງ 8 ທ່ານ. ໃນນັ້ນ, ປະດັບຫຼຽນໄຊແຮງງານຊັ້ນ II ຈຳນວນ 6 ທ່ານ, ຍິງ 1 ທ່ານ, ຫຼຽນໄຊແຮງງານຊັ້ນ III ມີ 4 ທ່ານ, ຫຼຽນກາແຮງງານ ມີ 6 ທ່ານ, ຍິງ 3 ທ່ານ ແລະ ຍ້ອງຍໍລັດຖະບານ ມີ 2 ທ່ານ.